上大蒙籠
作者：黄庭堅
朝代：宋

paragraphs: 黄霧冥冥小石門，苔衣草路無人迹。
苦竹參天大石門，虎迒兔蹊聊倚息。
陰風搜林山鬼嘯，千丈寒藤繞崩石。
清風源裏有人家，牛羊在山亦桑麻。
向來陸梁嫚官府，試呼使前問其故。
衣冠漢儀民父子，吏曹擾之至如此。
窮鄉有米無食鹽，今日有田無米食。
但願官清不愛錢，長養兒孫聽驅使。